Γνωμοδότηση της Επιτροπής των Περιφερειών για την «Πρόταση οδηγίας του Συμβουλίου σχετικά με τη συμφωνία-πλαίσιο για την εργασία μερικής απασχόλησης που συνήφθη από την UNICE την CEEP και την CES»

(98/C 180/13)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΗ,

έχοντας υπόψη την απόφαση της Επιτροπής, σύμφωνα με το άρθρο 3 του Πρωτοκόλλου για την κοινωνική πολιτική, να ρωτήσει τους κοινωνικούς εταίρους κατά πόσο επιθυμούν να εξεταστεί το θέμα της μερικής απασχόλησης / άτυπης εργασίας 7

έχοντας υπόψη τη συμφωνία-πλαίσιο, της 6ης Ιουνίου 1997, μεταξύ της Ένωσης των Συνομοσπονδιών της Βιομηχανίας και των Εργοδοτών της Ευρώπης (UNICE), του Ευρωπαϊκού Κέντρου Δημόσιων Επιχειρήσεων (CEEP) και της Ευρωπαϊκής Συνομοσπονδίας Συνδικάτων (ETUC) σχετικά με τη μερική απασχόληση 7

έχοντας υπόψη την πρόταση της Επιτροπής, της 23ης Ιουλίου 1997 (), να αναβαθμισθεί η συμφωνία μεταξύ της UNICE, του CEEP και της ETUC σε κοινοτική οδηγία 7

έχοντας υπόψη τα συμπεράσματα της Διάσκεψης Κορυφής του Άμστερνταμ στις 16 και 17 Ιουλίου 1997 7

έχοντας υπόψη την απόφασή της, της 26ης Νοεμβρίου 1997, σύμφωνα με το άρθρο 198 Γ, τρίτη παράγραφος, της συνθήκης για την ίδρυση της Ευρωπαϊκής Κοινότητας, να εκδώσει σχετική γνωμοδότηση, και να αναθέσει την κατάρτισή της στην επιτροπή 8 «Οικονομική και Κοινωνική Συνοχή, Κοινωνική Πολιτική, Δημόσια Υγεία» 7

έχοντας υπόψη το σχέδιο γνωμοδότησης (CDR 398/97 rιv.) που υιοθέτησε η επιτροπή 8 στις 27 Νοεμβρίου 1997 με βάση την εισηγητική έκθεση της κ. U. Olander και του κ. Andersen 7

υιοθέτησε κατά τη σύνοδο ολομέλειας της 12ης και 13ης Μαρτίου 1998 (συνεδρίαση της 12ης Μαρτίου) το ακόλουθο κείμενο.

1. Εισαγωγή

Η συμφωνία για τη μερική απασχόληση έχει ως βάση την πρόταση της Επιτροπής, της 16ης Αυγούστου 1990, η οποία συμπεριελήφθη επίσης, μεταξύ άλλων, στο πρόγραμμα δράσης της Επιτροπής για τη συνέχεια που πρέπει να δοθεί στο Κοινοτικό Σύμφωνο για τα θεμελιώδη δικαιώματα των εργαζομένων.

Η αρχική πρόταση περιείχε τρεις προτάσεις οδηγίας, μια για τις συνθήκες εργασίας σε σχέση με ορισμένους όρους απασχόλησης, μια πρόταση, που εγκρίθηκε, σχετικά με τα μέτρα για τη βελτίωση της ασφάλειας και της υγιεινής των εργαζόμενων με σύμβαση ορισμένης διάρκειας, και μια πρόταση για τη στρέβλωση του ανταγωνισμού σε σχέση με μερικούς όρους απασχόλησης.

Η πρόταση αυτή αναδιατυπώθηκε από τη βελγική Προεδρία και υπεβλήθη για εξέταση στο Συμβούλιο ως πρόταση οδηγίας σχετικά με ειδικές μορφές απασχόλησης. Η πρόταση αυτή δεν εγκρίθηκε. Η γερμανική Προεδρία εξέτασε περαιτέρω τη βελγική πρόταση και υπέβαλε νέες συμβιβαστικές προτάσεις, που ούτε αυτές κατέστη δυνατό να εγκριθούν.

Μόνο όταν η Επιτροπή απευθύνθηκε στους ευρωπαϊκούς οργανισμούς CEEP, UNICE και ETUC, σύμφωνα με το άρθρο 3 του Πρωτοκόλλου για την κοινωνική πολιτική, επετεύχθη ουσιαστική πρόοδος στον τομέα αυτό.

Οι κοινωνικοί εταίροι ανταποκρίθηκαν στο αίτημα της Επιτροπής και άρχισαν τις διαπραγματεύσεις εντός προθεσμίας εννέα μηνών, όπως ορίζεται στο άρθρο 3, σημείο 4 του εν λόγω Πρωτοκόλλου.

2. Διεξαγωγή των διαπραγματεύσεων

Επειδή διακυβεύονταν σημαντικά οικονομικά συμφέροντα στις διαπραγματεύσεις για τους όρους μερικής απασχόλησης, δεν προκάλεσε έκπληξη ότι οι κοινωνικοί εταίροι δεν κατόρθωσαν να ολοκληρώσουν τις διαδικασίες τους εντός της προθεσμίας των εννέα μηνών.

Για το λόγο αυτό, οι κοινωνικοί εταίροι ζήτησαν παράταση της προθεσμίας, πράγμα που αποδέχτηκε η Επιτροπή.

Εντούτοις, στα μέσα Απριλίου 1997, οι κοινωνικοί εταίροι κατόρθωσαν να συμφωνήσουν, η δε σχετική συμφωνία υπεγράφη στις 6 Ιουνίου 1997, αφού είχε προηγουμένως εγκριθεί από τους αρμόδιους φορείς των τριών οργανισμών.

3. Στόχος της συμφωνίας-πλαίσιο

Η συμφωνία έχει ως στόχο τη δημιουργία μιας βάσης για την εξάλειψη των διακρίσεων εις βάρος των ημιαπασχολούμενων και τη βελτίωση της ποιότητας της μερικής απασχόλησης. Επίσης, η συμφωνία έχει ως στόχο να προωθήσει την ανάπτυξη της μερικής απασχόλησης σε εθελοντική βάση και να συμβάλει στην ευέλικτη οργάνωση του χρόνου εργασίας με τρόπο που να λαμβάνει υπόψη τις ανάγκες τόσο των εργοδοτών όσο και των εργαζομένων.

4. Πεδίο εφαρμογής της συμφωνίας-πλαίσιο

Η συμφωνία αυτή ισχύει για τους εργαζόμενους κατά μερική απασχόληση σύμφωνα με τις εθνικές πρακτικές.

5. Περιεχόμενο της συμφωνίας-πλαίσιο

Το βασικό περιεχόμενο είναι η αρχή της μη εισαγωγής διακρίσεων, καθώς και η αρχή περί πραγματικών δυνατοτήτων μερικής απασχόλησης.

Συνεπώς, η συμφωνία-πλαίσιο συμβάλλει σημαντικά στη βελτίωση της θέσεως των γυναικών στην αγορά εργασίας και, κατ' επέκταση, στην προώθηση της ίσης μεταχείρισης στην αγορά εργασίας, επειδή για πάρα πολλές γυναίκες η μερική απασχόληση αποτελεί δυνατότητα, όταν έχουν ανάγκη να συμμετάσχουν στην αγορά εργασίας.

Επειδή πρόκειται για μια συμφωνία-πλαίσιο, δόθηκε ιδιαίτερη σημασία στην προσαρμογή στις πραγματικές συνθήκες που επικρατούν στην αγορά εργασίας σε τοπικό και περιφερειακό επίπεδο.

6. Σύνοψη και συμπέρασμα

Με τη δεύτερη αυτή ευρωπαϊκή συμφωνία μεταξύ των κοινωνικών εταίρων σε ευρωπαϊκό επίπεδο έγινε μια σημαντική προσπάθεια προώθησης της αποτελεσματικότητας της ευρωπαϊκής αγοράς εργασίας. Η συμφωνία αποτελεί έκφραση μιας λεπτής ισορροπίας μεταξύ των συμφερόντων των εργοδοτών και των εργαζομένων. Πρέπει δε να επιδειχθεί προσοχή ώστε να μην ανατραπεί η ισορροπία αυτή.

Μολονότι συμμεριζόμεθα ορισμένες απαιτήσεις για βελτιώσεις στον τομέα της μερικής απασχόλησης, π.χ. όσον αφορά τις συντάξεις, πρέπει να σεβασθούμε τη συμφωνία στη σημερινή της μορφή, εάν επιθυμούμε να συνεχισθεί η ανάπτυξη της αγοράς εργασίας μέσω συλλογικών συμβάσεων.

Η ευρωπαϊκή αγορά εργασίας διαφέρει σημαντικά από τις αντίστοιχες αγορές εργασίας των ΗΠΑ και της Ιαπωνίας. Ωστόσο, οι απαιτήσεις για αποτελεσματικότητα και παραγωγικότητα είναι ίδιες σε όλες τις αγορές εργασίας ολόκληρου του κόσμου.

Η ευρωπαϊκή αγορά εργασίας μπορεί να σημειώσει μια θετική και αποτελεσματική εξέλιξη μέσω της συμφωνίας. Συνεπώς, είναι σημαντικό να θεωρηθεί η εν λόγω συμφωνία-πλαίσιο ως θετική συμβολή σε τοπικό και περιφερειακό επίπεδο.

Οι δήμοι, οι νομοί και οι περιφέρειες αποτελούν σημαντικούς και αξιόλογους εργοδότες στην ευρωπαϊκή αγορά απασχόλησης. Ένα μεγάλο μέρος των εργαζομένων κατά μερική απασχόληση κατέχουν θέσεις σε δήμους, νομούς και περιφέρειες. Για το λόγο αυτό, είναι ταυτόχρονα ιδιαίτερα θετικό το γεγονός ότι η συμφωνία αυτή είναι συμφωνία-πλαίσιο.

Οι περιφέρειες, οι νομοί και οι δήμοι έχουν με τη συμφωνία αυτή τη δυνατότητα να καταστήσουν αποτελεσματικές και να προσαρμόσουν τις αγορές εργασίας τους ώστε να εξασφαλισθεί η αύξηση της απασχόλησης.

Οι εργαζόμενοι κατοχυρώνονται μόνο με μια αποτελεσματική οικονομία, που μπορεί να διατηρήσει και να αυξήσει τον αριθμό των θέσεων εργασίας. Και μια αποτελεσματική οικονομία απαιτεί την προσαρμογή στις τοπικές και περιφερειακές συνθήκες, καθώς επίσης και την αντιμετώπιση με κανονικό τρόπο των πιθανών οικονομικών προβλημάτων στα διάφορα κράτη μέλη.

Η νέα αυτή συμφωνία-πλαίσιο για τη μερική απασχόληση αποτελεί σημαντική συμβολή στον τομέα αυτό. Επομένως, η Επιτροπή των Περιφερειών επικροτεί την εν λόγω συμφωνία-πλαίσιο για τη μερική απασχόληση.

Βρυξέλλες, 12 Μαρτίου 1998.

Ο Πρόεδρος της Επιτροπής των Περιφερειών

Manfred DAMMEYER

() COM(97) 392 τελικό.